b'\n_START_ARTICLE_\nSahelio virtuv\xc4\x97\n_START_SECTION_\nYpatumai\n_START_PARAGRAPH_\nSahelio virtuv\xc4\x97 yra viena i\xc5\xa1 savi\xc4\x8diausi\xc5\xb3 Afrikos virtuvi\xc5\xb3, patyrusi ma\xc5\xbeiausi\xc4\x85 \xc4\xaftak\xc4\x85. Nepaisant to, \xc5\xa1i tradicija komunikavo su \xc5\xa0iaur\xc4\x97s Afrikos virtuve, i\xc5\xa1 kurios per\xc4\x97m\xc4\x97 daug islami\xc5\xa1k\xc5\xb3 tradicij\xc5\xb3.\n_START_SECTION_\nProduktai\n_START_PARAGRAPH_\nSahelis\xc2\xa0\xe2\x80\x93 svarbus pasaulio \xc5\xbeemdirbyst\xc4\x97s \xc5\xbeidinys, kuriame buvo prijaukinta daug kitame pasaulyje ne\xc5\xbeinom\xc5\xb3 kult\xc5\xabrini\xc5\xb3 augal\xc5\xb3, kuri\xc5\xb3 daugyb\xc4\x97 naudojami vietos virtuv\xc4\x97je.\n_START_SECTION_\nL\xc4\x85steliena\n_START_PARAGRAPH_\nSvarbiausia Sahelio virtuv\xc4\x97je kult\xc5\xabra yra ry\xc5\xbeiai. Vietin\xc4\x97 ry\xc5\xbei\xc5\xb3 r\xc5\xab\xc5\xa1is oryza glaberrima buvo prijaukinta apie 1500\xc2\xa0m. pr. m. e. D\xc4\x97l specifini\xc5\xb3 gamtini\xc5\xb3 s\xc4\x85lyg\xc5\xb3 ry\xc5\xbeiai nepaplito pie\xc4\x8diau nuo Sahelio civilizacijos, ir d\xc4\x97l to Sahelio virtuv\xc4\x97s \xc5\xa1alys priklauso vadinamajai ry\xc5\xbei\xc5\xb3 zonai. \xc4\xae pietus nuo jos yra jamso zona, kuriai priklauso Gvin\xc4\x97jos \xc4\xaflankos virtuv\xc4\x97._NEWLINE_V\xc4\x97liau vietin\xc4\x97 kult\xc5\xabrini\xc5\xb3 ry\xc5\xbei\xc5\xb3 r\xc5\xab\xc5\xa1is buvo i\xc5\xa1stumta azijini\xc5\xb3 ry\xc5\xbei\xc5\xb3 (oryza sativa), kurie n\xc4\x97ra gerai prisitaik\xc4\x99 prie Afrikos s\xc4\x85lyg\xc5\xb3. D\xc4\x97l to dabar yra kuriami projektai, kaip reintrodukuoti afrikinius ry\xc5\xbeius Sahelyje._NEWLINE_Kitas svarbus angliavandeni\xc5\xb3 \xc5\xa1altinis Sahelio virtuv\xc4\x97je yra sorgas ir, ma\xc5\xbeiau laiboji pir\xc5\xa1tuot\xc4\x97 (digitaria exilis), juodoji pir\xc5\xa1tuot\xc4\x97 (digitaria iburua). \xc4\x8cia beveik visai nepaplit\xc4\x99 \xc5\xa1akniavaisiai.\n_START_SECTION_\nRiebalai\n_START_PARAGRAPH_\nAliejin\xc4\x97 palm\xc4\x97\xc2\xa0\xe2\x80\x93 dar vienas Sahelio zonoje prijaukintas augalas, v\xc4\x97liau paplit\xc4\x99s po didel\xc4\x99 dal\xc4\xaf Afrikos. Jis tampa svarbiausia vietos aliejine kult\xc5\xabra, mat i\xc5\xa1 jos vaisi\xc5\xb3 spaud\xc5\xbeiamas aliejus yra ypa\xc4\x8d maistingas ir sveikas. Palmi\xc5\xb3 aliejus suteikia Vakar\xc5\xb3 Afrikos virtuv\xc4\x97s patiekalams specifin\xc4\xaf skon\xc4\xaf ir kvap\xc4\x85._NEWLINE_Kita kult\xc5\xabra, specifin\xc4\x97 Sahelio virtuv\xc4\x97je, yra Afrikinis sviestmedis.\n_START_SECTION_\nBaltymai\n_START_PARAGRAPH_\nD\xc4\x97l vandens telkini\xc5\xb3 tr\xc5\xabkumo Sahelio virtuv\xc4\x97je beveik nevartojami \xc5\xbeuvies produktai. Vietoj to gausiai paplitusi m\xc4\x97sa (jautiena ir o\xc5\xbekiena). Pieno produktai taip pat u\xc5\xbeima svarbi\xc4\x85 reik\xc5\xa1m\xc4\x99 vietos mityboje._NEWLINE_Ypa\xc4\x8d gaus\xc5\xabs yra ank\xc5\xa1tiniai. Da\xc5\xbenai vartojama pupuol\xc4\x97 (vignus unguiculata unguiculata), rudoji pupa ir kiti augalai. Ank\xc5\xa1tiniams priklausantys rie\xc5\xa1utai\xc2\xa0\xe2\x80\x93 dar vienas svarbus baltym\xc5\xb3, taip pat riebal\xc5\xb3, \xc5\xa1altinis, naudojami ne tik kaip u\xc5\xbekandis, bet ir kaip produktas daugyb\xc4\x97je patiekal\xc5\xb3. Nuo senov\xc4\x97s regione buvo prijaukinti vietiniai bambar\xc5\xb3 rie\xc5\xa1utai (vigna subterranea) ir haus\xc5\xb3 rie\xc5\xa1utai (macrotyloma geocarpum), ta\xc4\x8diau \xc5\xa1iuo metu juos beveik i\xc5\xa1st\xc5\xabm\xc4\x97 i\xc5\xa1 Amerikos kil\xc4\x99 \xc5\xbeem\xc4\x97s rie\xc5\xa1utai._NEWLINE_Kvap\xc5\xabs ogbono rie\xc5\xa1utai (irvingia) taip pat pla\xc4\x8diai naudojami virtuv\xc4\x97je. Be to, regione gausiai naudojamos ir kitos augal\xc5\xb3 s\xc4\x97klos. Ypa\xc4\x8d paplit\xc4\x99 baltymingos s\xc4\x97klos egusi (i\xc5\xa1 moli\xc5\xabgini\xc5\xb3 \xc5\xa1eimos augalo), taip pat palmi\xc5\xb3 rie\xc5\xa1utai.\n_START_SECTION_\nDar\xc5\xbeov\xc4\x97s ir vaisiai\n_START_PARAGRAPH_\nSpecifin\xc4\x97s Vakar\xc5\xb3 Afrikos dar\xc5\xbeov\xc4\x97s yra okra, vernonija. Maistui naudojami ir d\xc5\xbeiuto, celiozijos lapai. Bananas, introdukuotas palyginti neseniai i\xc5\xa1 Pietry\xc4\x8di\xc5\xb3 Azijos, da\xc5\xbeniausiai naudojamas kaip dar\xc5\xbeov\xc4\x97: jis kepamas, i\xc5\xa1 jo gaminamos tyr\xc4\x97s. I\xc5\xa1 Amerikos po XVI a. buvo introdukuoti pomidorai ir daugyb\xc4\x97 vaisi\xc5\xb3.\n_START_SECTION_\nPrieskoniai\n_START_PARAGRAPH_\nVakar\xc5\xb3 Afrikoje (Sahelyje) buvo sukult\xc5\xabrinta nema\xc5\xbeai prieskoni\xc5\xb3, kuri\xc5\xb3 dauguma taip ir liko lokalaus naudojimo. Svarbiausi tarp j\xc5\xb3 yra rojinis imbierpipiris (Aframomum melegueta), etiopin\xc4\x97 ksilopija (Xylopia aethiopica) ir gvin\xc4\x97jinis pipiras (Piper guineense), kurie buvo eksportuojami \xc4\xaf Europ\xc4\x85 nuo viduram\xc5\xbei\xc5\xb3 kaip pigesnis juod\xc5\xb3j\xc5\xb3 pipir\xc5\xb3 pakaitalas. Sp\xc4\x97jama, kad sezamas ir tamarindas irgi yra Sahelio kilm\xc4\x97s, ta\xc4\x8diau v\xc4\x97liau paplito \xc4\xaf Azij\xc4\x85 ir padar\xc4\x97 didesn\xc4\x99 \xc4\xaftak\xc4\x85 tenyk\xc5\xa1t\xc4\x97ms virtuv\xc4\x97ms._NEWLINE_Kiti vietiniai prieskoniai yra imbierpipiriai (mbongo), afrikinis kardamonas, pipir\xc5\xb3 r\xc5\xab\xc5\xa1is piper clusii, kvap\xc5\xabnas (Monodora myristica), naudojamas vietoj muskato, njangsa (Ricinodendron heudelotii), ogbono (Irvingia gabonensis) ir kt. Nuo transsacharin\xc4\x97s prekybos laik\xc5\xb3 paplito gvazdik\xc4\x97liai, mu\xc5\xa1katas, o nuo vergov\xc4\x97s laik\xc5\xb3 pla\xc4\x8diai naudojamas atve\xc5\xbetinis raudonasis pipiras.\n_START_SECTION_\nRy\xc5\xbei\xc5\xb3 patiekalai\n_START_PARAGRAPH_\nRy\xc5\xbeiai yra pagrindinis produktas. Jie gali b\xc5\xabti patiekiami tiesiog virti. Ta\xc4\x8diau da\xc5\xbeniausiai jie verdant mai\xc5\xa1omi su \xc4\xafvairiais prieskoniais bei dar\xc5\xbeov\xc4\x97mis, taip suteikiant jiems spalv\xc4\x85 ir skon\xc4\xaf. \xc5\xbdymiausias Sahelio valgis yra vadinamieji d\xc5\xbeolofo ry\xc5\xbeiai, gaminami su pomidorais, svog\xc5\xabnais, raudonaisiais pipirais. Nors laikoma, kad jie atsirado Senegale, jie yra paplit\xc4\x99 visose Sahelio \xc5\xa1alyse.\n_START_SECTION_\nG\xc4\x97rimai\n_START_PARAGRAPH_\nNeabejotinai svarbiausias g\xc4\x97rimas yra vanduo, kuris yra labai vertinamas ir netgi garbinamas. D\xc4\x97l to sve\xc4\x8diui pirmiausia patiekiamas jis, o ne koks nors kitas g\xc4\x97rimas._NEWLINE_Sahelio \xc5\xa1alyse pla\xc4\x8diai naudojamas hibiskas, i\xc5\xa1 kurio gaminamas gaivinantis g\xc4\x97rimas bisapas (Gvin\xc4\x97jos \xc4\xaflankos virtuv\xc4\x97je \xc5\xbeinomas kaip zobo). Kitas specifinis vietos g\xc4\x97rimai yra kunu (haus\xc5\xb3 virtuv\xc4\x97je), gaminamas i\xc5\xa1 sorgo ar soros gr\xc5\xabd\xc5\xb3._NEWLINE_Vienas svarbiausi\xc5\xb3 Vakar\xc5\xb3 Afrikos alkoholini\xc5\xb3 g\xc4\x97rim\xc5\xb3 yra palmi\xc5\xb3 vynas, \xc5\xbeinomas labai skirtingais pavadinimais skirtingose \xc5\xa1alyse. Jam naudojamos \xc4\xafvairi\xc5\xb3 r\xc5\xab\xc5\xa1i\xc5\xb3 palm\xc4\x97s, \xc4\xafskaitant ir aliejin\xc4\x99 palm\xc4\x99.'